Askøy

Askøy er en øy og kommune i Midthordland i Vestland fylke. Øyen er omgitt av fjordene Herdlefjorden i øst/nordøst, i vest Hjeltefjorden og i sør Byfjorden. De omliggende kommunene er Alver i nordøst, Bergen i sør/sørøst, Øygarden kommune i sørvest og nordvest.


== Kommunen ==

Kommunesentrum er Kleppestø. Fra Kleppestø går det hurtigbåt som tar 10 minutter inn til Bergen sentrum. I 1992 åpnet Askøybroen, som nå er hovedforbindelsen til Bergen. Det er to hovedveier som går igjennom Askøy. På vestsiden er det fylkesvei 562 og på østsiden fylkesvei 563. I tillegg til disse er det mange sekundære fylkesveier i kommunen. 
Navnet Askøy stammer fra gården Ask, på østsiden av øya. I sin tur har gården navn fra treslaget ask. Et gammelt navn på Askøy er Fenring, et navn som går igjen i sagalitteraturen.
Askøy kommune hadde 29 518 innbyggere per 30. september 2019 og er dermed Hordalands nest største og landets 33. største kommune. Tettstedet hadde 24 110 innbyggere per 1. januar 2022. Tettstedet Askøy er i praksis mange tidligere tettsteder som har vokst sammen. Tettstedet er landets 20. største og er landets største tettsted som ikke er by. De andre tettstedene i kommunen er Hanøy, Ramsøy, Davanger, Fromreide, Erdal og Ask.
Kommunen omfatter i tillegg til selve Askøy øyene Herdla, Hanøy, Ramsøy og Horsøy. I tillegg kommer en rekke mindre  øyer. Øyas høyeste punkt heter Kolbeinsvarden, 231 moh.
Lokalavisa Askøyværingen dekker Askøy kommune. Askøy Fotballklubb er kommunens største frivillige organisasjon, med omtrent 1000 medlemmer.
Askøy lå helt ved enden av isbreen i siste istid, og derfor har mye jord nå i våre dager blitt liggende helt på nordspissen av Askøy, nemlig Herdla. Herdla var brukt av tyskerne til å bygge flyplass på og en mengde bunkere og skyttergraver, og mange av bygningene står ennå.


=== Vannproblemene i 2019 ===
Sommeren 2019 var det et utbrudd av bakterien Campylobacter som oppsto i drikkevannet i Kleppe høydebasseng. Dette berørte 10 000 til 15 000 innbyggere og over 2 000 ble syke. Av disse ble 76 innlagt på sykehus. To personer døde på sykehus der bakteriesmitten kan ha spilt en rolle.

Utdypende artikkel: Vannproblemene på Askøy i 2019


== Demografisk utvikling ==
Innbyggere på Askøy (i 1000)

Mer om demografi på Askøy
Folkemengde per 1. januar, etter fylke og kommune. Registrert 2009. Framskrevet 2010-2030.


== Næringsliv ==
Askøy er kjent for de velsmakende jordbærene fra Ask (Lokalt kjent som «Askebær» eller «Askøybær»). Fiskeforedlingsindustrien er også godt etablert på Askøy. I tillegg har Askøy kommune flere båtfabrikanter; mest kjent er Viksund Båt AS i Strusshamn og Viknes i Bakarvågen. Andre er NB Marine på Herdla og Dolvik Båt i Marikoven.
Askøy har også store industriområder som Hanøytangen, Mjølkeviksvarden, Horsøy og Storebotn næringspark.


== Politikk ==


=== Kommunestyrevalgresultat 2019 ===


=== Kommunestyrevalget 2015 ===
Ved kommunestyrevalget 2015 var det 20 435 stemmeberettigede i kommunen. Avgitte stemmer var 12 486 (61,1 %). Kommunestyret har 35 representanter. I perioden 2015–2019 var ti partier representert:

Arbeiderpartiet: 11 mandater (31,2 prosent)
Høyre: 8 mandater (23,9 prosent)
Fremskrittspartiet: 4 mandater (12,4 prosent)
Askøylisten: 3 mandater (7,8 prosent)
Venstre: 2 mandater (5,4 prosent)
Kristelig Folkeparti: 2 mandater (5,0 prosent)
Sosialistisk Venstreparti: 2 mandater (4,2 prosent)
Miljøpartiet De Grønne: 1 mandat (3,2 prosent)
Demokratene i Norge: 1 mandat (3,2 prosent)
Rødt: 1 mandat (2,3 prosent)
Senterpartiet: 0 mandater (0,8 prosent)
De Kristne: 0 mandater (0,4 prosent)Kilde: Regjeringen.no - kommunevalget 2015Terje Mathiassen (Ap) var ordfører og Bård Espelid (Askøylisten) var varaordfører i perioden 2015–2019. Flertallskoalisjonen omfattet Arbeiderpartiet, Askøylisten, Sosialistisk Venstreparti, Miljøpartiet De Grønne og Rødt. De borgerlige partiene utgjorde opposisjonen.


== Historie ==
Navnet Fenring nevnes i sagalitteraturen for første gang  i Gautreks saga, og handlingene er tidfestet til midten av 600-tallet. Hertjov av Hordaland hadde hirdmannen Grane boende på Ask på Fenring. Her ble også Hertjov drept av Vikar og Starkad. Om sistnevnte finner man mye omtale i sagalitteraturen der han trekkes frem som en ualminnelig sterk og våpenfør mann. Til minne om ham ble mosjonsløpet Starkadløpet gjennomført i mange år på Askøy.
Senere kom Egil Skallagrimson fra Island til Ask for å føre en arvesak på Gulating i 934. Med sine arge fiender Eirik Blodøks og Gunhild Kongemor til stede, led Egil nederlag i Gulating. I raseri vendte han tilbake til Ask hvor han drepte gårdseieren Berg-Onund og hans brødre, og brente ned gården.
I tillegg til Ask nevnes også Florvåg gjentatte ganger i sagalitteraturen. I borgerkrigstiden ble slaget ved Florvåg utkjempet i 1194 hvor Kong Sverre beseiret øyskjeggene. Imidlertid var Askøy et tilholdssted for baglerne, og baglerkongen Filippus Simonsson var bosatt på Herdla. Ved Filippus' død i 1217 la baglerne kom det endelige forliket mellom baglerne og birkebeinerne, og i 1247 holdt den nye kongen Håkon Håkonsson gjestebud i Florvåg.
På 1500-tallet bodde den siste katolske biskop i Bjørgvin Olav Torkjellson på Ask, hvor han i spann med erkebiskopen i Nidaros motsatte seg den lutherske lære. Han måtte etter hvert gi tapt for danske Kong Christian, med det resultat at kirkene både på Ask og Herdla ble brent.
I 1837 ble Askøy gjort til ett herad, og frem til 1918 var Laksevåg, Loddefjord og Alvøy på fastlandet en del av Askøy kommune. Ved grensereguleringer i 1964 fikk Askøy kommune overført deler av gamle Herdla herad, i tillegg til de delene av Meland kommune som lå på Askøy.
Natt til 3. juli 1941 ble dramatisk. Tidlig om morgenen begynte det å brenne i forretnings-bygget ved kaien på Kleppestø, Askøy. Trebygningen ble et lett bytte for flammene. Det var ikke mulig å hindre total ødeleggelse. Posten, landhandelen og bakeriet ble startet på nytt i det gamle Mondstadhuset. Det ble også telefonstasjonen som var kommet til i 1923. Krigen gjorde det umulig å reise bygningen på nytt. Så snart krigen var slutt startet gjenoppbygningen av forretningsbygget ved kaien. I 1946 ble det nye bygget tatt i bruk.


== Undersøkelser ==
Mellom 25. og 27. juni 2019 hadde Responds Analyse AS en telefonundersøkelse hvor de stilte innbyggerne spørsmål rundt Askøy kommune sine tjenester og ble gjort i forbindelse med vannkrisen. Gruppen bestod av 800 deltakere over 18 år. Deltakerne skulle svare fra en til ti om hva de syntes om de forskjellige tjenestene hvor en betydde svært dårlig og ti betydde svært godt. På spørsmålet om vannkvaliteten ga 80 prosent av deltakerne mellom karakteren en og fem, mens 15 prosent ga mellom seks og ti. 37 prosent ga karakteren en og tre prosent ga karakteren ti. Innbyggerne i Kleppestø-området, og det området dekket av Kleppe vannverk hadde den laveste karaktergjennomsnittet.
60 prosent ga mellom en og fem som karakter når det kom til håndtering av kommunale tjenester, mens bare 37 prosent ga mellom seks og ti. Ca. 40 prosent oppga i undersøkelsen at de ikke var noen spesielle tjenester i kommunen som de var fornøyde med, mens ca. 20 prosent var usikker på hva de skulle svare. Kommunens tjenester som scorer høyest poeng er skole og helse- og sosialtjenester, som har blitt nevt av ti prosent. 7 prosent nevner barnehage og 5 prosent renovasjon og boss.


== Verdensmesterskap i landeveissykling 2017 ==
I 2017 ble det holdt VM i landeveissykling 2017 i Bergen/Askøy området. Åpningsseremonien (16.09.17) tok sted ved Ravnanger senter med folkefest og konsert, der ble laget rampe av elever innen bygg og anleggsteknikk- linjen på Askøy videregående skole som også fungerte som startstrek for profflagene under trening av lagtempo og egen trening.
Dagen etterpå åpnet mesterskapet offisielt med lagtempo, hvor løypen tok dem fra startlinjen i Ravnanger, gjennom Erdal, Florvåg og Kleppestø, over Askøybroen og avsluttet så i Bergen.
Askøy kommune skal ha brukt opptil 2 millioner kroner på arrangementet, 1,5 millioner til arrangøren og 0,5 millioner på lokale tiltak bevilget av kommunestyret.


== Kultur ==


=== Kommunevåpenet ===
Kommunevåpenet viser på en bakgrunn av sølv et grønt asketre. Den 28. september 1961 ble dette forslaget godkjent av Askøy kommunestyre. Våpenet er tegnet av Magnus Hardeland. Motivet forestiller et asketre som står på ei øy eller kolle med tre bølger foran. De tre bølgene i kommunevåpenet representerer henholdsvid Byfjorden, Herdlafjorden og Hjeltefjorden som omkranser Askøy.


=== Tusenårssted ===
Tusenårsstedet i Askøy er Kulturfabrikken i Hetlevik. Et skilt montert på veggen i Kulturfabrikken markerer dette.
I forbindelse med tusenårsmarkeringen ved overgangen fra 1999 til 2000 ble det tent en «tusenårsild» på Kleppestø.


== Grunnskoler ==
Davanger skole
Erdal skole
Erdal ungdomsskole
Florvåg skole
Follese skole
Fauskanger barne- og ungdomsskole
Hanøy skole
Haugland skole
Hetlevik skole
Hop skole
Kleppe skole
Kleppestø barneskole
Kleppestø ungdomsskole
Ravnanger ungdomsskole
Strusshamn skole
Træet skule
Tveit skole


== Videregående skoler ==
Askøy videregående skole ligger i Kleppestø
Hop videregående skole er en privatskole i regi av Blå Kors


== Grunnkretser med innbyggertall (2016) ==

Delområde Ask:          2151 innb.

Åsebø/Hanevik                          334 innb.
Breivik                                295 innb.
Ask                                    738 innb.
Hop                                    572 innb.
Strømsnes                              212 innb.Delområde Erdal:      3470 innb.

Skogvik                                215 innb.
Nordre Erdal                           710 innb.
Søndre Erdal                           493 innb.
Åsen                                   525 innb.
Stenrusten/Vardane                    1527 innb.Delområde Florvåg:                  1965 innb.

Bakarvågen                             519 innb.
Florvåg                               1254 innb.
Florvågøy                              192 innb.Delområde Kleppestø:                6088 innb.

Strand/Solhola                         618 innb.
Kleppestø                              880 innb.
Myrane/Øvre Kleppe                    1458 innb.
Øvre Kleppe/Svingen                    536 innb.
Nedre Kleppe       702 innb.
Juvik/Horsøy   1894 innb.Delområde Strusshamn:               3673 innb.

Skarholmen/Strusshamn                 1402 innb.
Strusshamn                            1155 innb.
Krokåsdalen                             46 innb.
Skiftesvik                             217 innb.
Marikoven                              853 innb.Delområde Follese/Hetlevik:             2531 innb.

Follese                           1368 innb.
Hetlevik        1163 innb.Delområde Haugland/Davanger/Ramsøy:     5923 innb.

Haugland   908 innb.
Ravnanger                          790 innb.
Tveit/Tveitevåg1926 innb.
Davanger                           713 innb.
Kollevåg                           292 innb.
Steinseidet/Tveitneset                 492 innb.
Hanøytangen                        573 innb.
Ramsøy                             229 innb.Delområde Nordre Askøy:                 2512 innb.

Kjerrgarden                        787 innb.
Fromreide/Berland                  445 innb.
Fauskanger                         528 innb.
Skråmestø                          341 innb.
Skansen                                300 innb.
Herdla                              111 innb.Uoppgitt:                                 67 innb.


== Kirker ==

		
		
		
		


== Kjente askøyværinger ==
Johan Fritzner (1812–1893), prest og språkforsker
Konrad Nordahl (1897–1975), fagforeningsleder, LO-formann 1939-1965
Halldor Espelid (1920–1944), krigsflyger
Andreas Ingvaldsen Hestetræet (1922-2003). Medlem av Shetlandsgjengen.
Ingrid Espelid Hovig (1924–2018), fjernsynskokk
Oddvard Nilsen (f. 1940), stortingsrepresentant (H) 1993-2005
Jiří Hlinka (f. 1944), klaverpedagog (født i Tsjekkoslovakia)
Eyvind Skeie (f. 1947), prest og forfatter
Laila Dåvøy (f. 1948), statsråd (KrF), stortingsrepresentant 2005-2013
Karl-Arne Johannessen (f. 1952), lege og idrettsleder (født i Bergen)
Trygve Johannessen (f. 1953), fotballspiller og trener
Cato Sanden (1954–2005), musiker (født i Bergen)
Per Egil Rygg (1959–2016), generalmajor, generalinspektør for Luftforsvaret
Torhild Sivertsen (f. 1963), musiker og sanger kjent fra popbandet Tomboy
Bo André Namtvedt (f. 1967), tidligere toppsyklist
Even Johansen (f. 1970). musiker kjent under artistnavnet «Magnet»
Dagfinn Lyngbø (f. 1972), standup-komiker
Odd Christian Eiking (f. 1994), proffsyklist


== Litteratur ==
Per Ove Askeland og Anders Bjarne Fossen: Fotturer på Askøy: «har du gått på mjuke stiar –», to bind 2001–2003.
Per Ove Askeland og Anders Bjarne Fossen: Askøy - ved inngangen til et nytt tusenår.Gavebok.  Boken viser den moderne kultur- og vekstkommunen Askøy i tekst og bilder.
Fossen, Anders Bjarne: Askøys historie. 3 bind 1996–1999.


== Se også ==
Vannproblemer på Askøy


== Referanser ==


== Eksterne lenker ==
Offisielt nettsted 
(en) Askøy – kategori av bilder, video eller lyd på Commons 
(en) Askøy – galleri av bilder, video eller lyd på Commons (no) Askøy kommunes arkiver
(no) Bergen byleksikon på nett, om Askøy
(no) Kulturnett Hordaland
(no) Statistisk sentralbyrå sine tall for Askøy kommune
(en) Miljøstatus i Askøy
(no) Askøy.com, nettsted med nyheter fra Askøy
(no) Herdla museum
(no) Flyfoto av Askøy, med høy oppløsning
(no) Informasjon om Askøy fra Geoweb
(no) Informasjon om Sykkel-VM 2017 fra Bergens Tidende
(no) VestforBergen.no